ফের শহরে টাকার পাহাড়! তারাতলায় ব্যবসায়ীর অফিসে ইডির হানা, উদ্ধার প্রায় ৩ কোটি টাকা

কলকাতা: কলকাতায় (Kolkata) ফের উদ্ধার টাকার পাহাড়! পুর নিয়োগ দুর্নীতি মামলার তদন্তে বৃহস্পতিবার রাতে তল্লাশি চালিয়ে বিপুল অঙ্কের টাকার হদিশ পেল ইডি (ED)। কেন্দ্রীয় সংস্থার দাবি, তারাতলায় (Taratala) এক ব্যবসায়ীর অফিস ও বাড়ি মিলিয়ে প্রায় ৩ কোটি টাকা উদ্ধার হয়েছে।

সূত্রের খবর, রেডিয়েন্ট এন্টারপ্রাইজ নামের সংস্থার অফিসে প্রায় ৩৬ ঘণ্টা ধরে তল্লাশি চালান ইডির আধিকারিকরা। ওই সংস্থার মালিক গৌতম ঢনঢনিয়া ও বিবেক ঢনঢনিয়ার বিরুদ্ধে অর্থ তছরুপ এবং দুর্নীতির মাধ্যমে বিপুল টাকার লেনদেনের অভিযোগ উঠেছে।

আরও পড়ুন: পার্কস্ট্রিট হোটেলে খুনের ঘটনায় নয়া তথ্য, জানলে গা শিউরে উঠবে

ইডি সূত্রে জানা গিয়েছে, উদ্ধার হওয়া নথিগুলির মধ্যে রয়েছে একাধিক সন্দেহজনক লেনদেনের তথ্য। এমনকি নথি খতিয়ে দেখে তদন্তকারীদের সন্দেহ, এই আর্থিক লেনদেনের সঙ্গে রাজ্যের কয়েকজন প্রভাবশালী ব্যক্তির যোগসূত্র থাকতে পারে।

ইতিমধ্যেই ইডি একটি বিশেষ অডিট টিম গঠন করেছে—যারা উদ্ধার হওয়া কয়েক হাজার পাতার নথি খতিয়ে দেখবে। তদন্তকারীদের দাবি, পুর নিয়োগ দুর্নীতির অর্থের গতিপথ খুঁজে বের করতেই এই তল্লাশি অভিযান।